檢覆葉縣魯山田李晉卿餞於首山寺留別
作者：梅堯臣
朝代：宋

paragraphs: 我本山水鄉，看山常不足。
自從到官來，塵事便拘束。
嘗聞此山寺，法宇深雲木。
無由一來過，夢想向巖谷。
按田趨鄰疆，跨馬涉平陸。
良友送我行，偶與賞心屬。
禪庭鳴白雞，祖席歌黄鵠。
野氣逼人寒，嵐光添酒綠。
言離非遠離，但愛交情篤。
重游應有期，君亦行車促。